ธปท.เหยียบคันเร่งขึ้นดอกเบี้ยหวั่นฟองสบู่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — บัณฑิตชี้ทุนไหลเข้าสูงทำนโยบายการเงินต้องสกัดเงินเฟ้อสูง ป้องกันลงทุนเกินตัว
นายบัณฑิต นิจถาวร รองผู้ว่าการสายเสถียรภาพนโยบายการเงิน ธนาคารแห่งประเทศไทย(ธปท.) เปิดเผยในงานสัมมนา “แนวโน้มการเปลี่ยนแปลงกฎข้อบังคับทางธุรกิจและการรับมือที่ CFO ควรรู้” ว่า ภาวะเงินทุนผันผวนเข้าออกเร็วกลายเป็นแรงกดดันเงินเฟ้อเพิ่มขึ้น ขณะนี้เกิดขึ้นในหลายประเทศในเอเชีย แต่ของไทยยังเกิดเป็นช่วงๆ ซึ่งคาดว่าภาวะนี้จะเกิดต่อไปอีกระยะ จนกว่าสถานการณ์จะชัดเจนและนักลงทุนมี ความมั่นใจ
ทั้งนี้ การที่เงินทุนไหลเข้ามามากก็เป็นโอกาสของภาคธุรกิจที่จะขยายธุรกิจเพิ่มขึ้นเติบโตได้มากขึ้น แต่ในแง่ความเสี่ยงถ้าเงินไหลเข้ามากเกินไป ก็เพิ่มแรงกดดันเงินเฟ้อมากขึ้น และทำให้มีการใช้จ่าย การลงทุนที่เกินตัว กลายเป็นปัญหาฟองสบู่เหมือนในอดีตได้ ภาวะเช่นนี้ภาคธุรกิจควรระมัดระวังให้มาก
“ภาวะที่ผันผวนของตลาดเงิน ปริมาณเงินทุนไหลเข้าที่กดดันเงินเฟ้อมากขึ้นนี้ จะเป็นโอกาสให้ ธปท. ต้องปรับขึ้นดอกเบี้ยเร็วและแรงขึ้นหรือไม่ คงอยู่ที่เงื่อนไขและเวลาที่เหมาะสม แต่ตอนนี้เศรษฐกิจเริ่มปรับตัวดีขึ้น ดอกเบี้ยก็มีโอกาสปรับขึ้นอยู่แล้ว” นายบัณฑิต กล่าว
รองผู้ว่าการ ธปท. มองว่า การฟื้นตัวของเศรษฐกิจโลกยังไม่แน่ว่าจะฟื้นตัวกลับมาเข้มแข็งได้แค่ไหน ปัญหาเศรษฐกิจในยุโรปที่ทำให้ระดับหนี้สาธารณะเพิ่มสูงขึ้น ส่งผลให้ความน่าเชื่อถือของกลุ่มประเทศเหล่านี้ลดลง และอาจทำให้การดำเนินนโยบายเพื่อกระตุ้นเศรษฐกิจในกลุ่มประเทศอุตสาห กรรมหลักเหล่านี้ผ่อนคลายลง ซึ่งภาวะเหล่านี้อาจกระทบต่อการขยายตัวของเศรษฐกิจโลก รวมถึงการเติบโตของประเทศในเอเชียด้วย เพราะประเทศเอเชียส่วนใหญ่เป็นประเทศผู้ผลิตเพื่อการส่งออก ไปยังตลาดยุโรปหรือสหรัฐ
สำหรับประเด็นเหล่านี้อาจทำให้การจ้างงาน การผลิตในภาคอุตสาห กรรมของเอเชียอาจชะลอลง กระทั่ง มีผลให้การขยายตัวทางเศรษฐกิจของเอเชียที่นักลงทุนเคยมองว่ามีโอกาสจะเติบโตได้ดีกว่าภูมิภาคอื่นๆ หรือกลายเป็นพื้นที่เศรษฐกิจสำคัญอาจเปลี่ยนไปไม่เป็นไปตามที่ตลาดคาดการณ์
“ปัจจัยเหล่านี้มีผลให้ตลาดการเงินปีนี้ผันผวนมากเป็นพิเศษ เงินทุนจำนวนมากจะถูกโยกกลับไปกลับมาระหว่างตลาดในยุโรป และเอเซียมากเป็นพิเศษ และการที่เงินทุนไหลออกภูมิภาคและไทยเราผันผวนขึ้น มีจำนวนมากขึ้น จุดนี้อาจกลายเป็นทั้งโอกาสและความเสี่ยง คือ ในแง่โอกาส การที่เงินทุนไหลเข้ามามากก็เป็นโอกาสของภาคธุรกิจที่จะขยายธุรกิจเพิ่มขึ้นเติบโตได้มากขึ้น แต่ในแง่ความเสี่ยงถ้าเงินไหลเข้ามากเกินไป ก็เพิ่มแรงกดดันเงินเฟ้อมากขึ้น และทำให้มีการใช้จ่าย การลงทุนที่เกินตัว กลายเป็นปัญหาฟองสบู่เหมือนในอดีตได้ ภาวะเช่นนี้ภาคธุรกิจควรระมัดระวังให้มาก ต้องติดตามข่าวสารการเปลี่ยนแปลงของสถานการณ์ให้ดี เพราะปัจจัยความไม่แน่นอนเหล่านี้อาจส่งผลกระทบต่อธุรกิจของตัวเราเองหรือคู่ค้าเราได้” นายบัณฑิตกล่าวการเปลี่ยนแปลงของภาวะเศรษฐกิจรอบนี้ยังมีผลให้เกิดการปรับปรุงหลักเกณฑ์ในการดูแลสถาบันการเงิน ธนาคารพาณิชย์เข้มงวดขึ้นด้วย โดยขณะนี้บาร์เซิล 2 อยู่ระหว่างพิจารณาเพิ่มเงินกองทุน การกันสำรอง รวมทั้งการจัดอันดับเครดิตหรือเรตติ้งตามระดับเงินกองทุน เพื่อพิจารณาให้สถาบันการเงินที่เงินกองทุนสูงอันดับเครดิตดีได้รับต้นทุนเงินกู้ที่ต่ำลงแต่อย่างไรก็แนวทางการพัฒนาเหล่านี้ยังไม่มีข้อสรุปที่ชัดเจน แต่หากบาร์เซิล 2 มีการเปลี่ยนหลักเกณฑ์จริงๆธปท.ก็จำเป็นต้องพิจารณาการนำมาใช้กับสถาบันการเงินในไทยด้วย